Tom Behnke (KF), 2005-04-26:
Det er vi absolut positive over for, men jeg tror også, det er vigtigt her at understrege, at det med minutterne og beregningerne jo er noget, der foregår, uden at hjemmehjælpsmodtageren er bevidst om det.
For man regner jo ud, hvad behovet er, og derefter afsætter man en ramme til hjælpen.
Jeg synes, det er værd at understrege, at det fra den 1. juli 2002 er blevet således, at den enkelte hjemmehjælpsmodtager i højere grad selv kan afgøre, hvordan hjemmehjælpen sammensættes inden for den visiterede ramme.
Så alle disse minutter, der tales så meget om, medfører jo ikke, at man render rundt ude hos hjemmehjælpsmodtageren med et stopur og afsætter så og så mange minutter til hver enkelt ting, hvorefter man forlader stedet igen.
Der afsættes en ramme.
Man tæller, om jeg så må sige, minutterne sammen, når man visiteres til, hvilken hjælp der er behov for.
Siden 2002 – det vil sige, at det var en borgerlig regering, der har gennemført det – har man altså mulighed for som hjemmehjælpsmodtager at være med til at have indflydelse på, hvordan tiden skal bruges, når tiden er sat af.
Jeg vil også indledningsvis sige tak til Enhedslisten for, at vi har muligheden for den her debat i dag, også selv om forslaget fra Enhedslisten er en uændret genfremsættelse og også selv om, at min første tanke, da jeg sad og læste forslaget, var: For sent, hus forbi!
Tilfældet er jo, at regeringen allerede har taget en lang række initiativer på ældreområdet, og regeringen har også i regeringsgrundlaget en lang række initiativer liggende foran sig.
Så hvad er det, Enhedslisten vil med sit forslag, andet end at komme med et forslag, der stort set – ikke ordret, men stort set – indholdsmæssigt og målsætningsmæssigt beskriver det, som regeringen allerede har gjort?
Det må jo være at give regeringspartierne en mulighed for at stå her på Folketingets talerstol og fortælle, hvad vi allerede har gjort, og det gør vi gerne.
Overskriften for De Konservative, når vi kigger på ældrepolitikken, er »værdighed«; det er at holde sig for øje, at ældre mennesker er selvstændige mennesker, og at vi skal have respekt for de ældre mennesker.
Vi skal have respekt for alle mennesker uanset alder.
Vi skal være meget opmærksomme på, at selvbestemmelse også skal gælde i den tredje alder.
Vi lægger meget vægt på, at der er frit valg, altså mulighed for, at man også, når man er blevet ældre, selv kan vælge.
Vi mener også, det er vigtigt, at man holder sig for øje, at ældre mennesker er forskellige mennesker, lige så vel som alle vi andre er forskellige mennesker.
Der er også en lang, lang, lang række ældre mennesker, som er stærke ældre mennesker.
Ofte når vi taler om de her områder med hjemmehjælp osv., får man et indtryk af, at alle ældre mennesker er svage ældre mennesker, som skal have hjælp til stort set alting.
Det indtryk kunne man godt få nogle gange, når vi diskuterer de her ting, fordi vi meget hurtigt fokuserer på lige præcis sådan noget som hjemmehjælp.
Men det er ikke tilfældet.
De ældre er jo en meget stor forskelligartet gruppe, hvor der også er stærke individer imellem.
Det skal man huske, når man diskuterer de her ting, så vi ikke kun diskuterer, hvor der virkelig er nogle store behov.
Når det er sagt, vil jeg også godt sige, at vi fra konservativ side gerne ser, at man i højere grad prioriterer de penge, vi nu engang har til rådighed, der, hvor behovet er størst.
Det synes jeg skal understreges.
Jeg vil også sige, at man ikke skal umyndiggøres, bare fordi man bliver ældre, og det har vi måske nogle gange haft nogle eksempler på at man næsten bliver.
Dermed er jeg tilbage ved et af mine kodeord, nemlig det frie valg.
Det er afgørende for livskvaliteten, at man, også når man er ældre, har direkte indflydelse på sit eget liv.
Jeg vil sige, at de enkeltsager, der ligger til grund for Enhedslistens ti punkter, hvor man prøver på at tage nogle eksempler, jo kun er nogle enkeltstående eksempler.
Enhedslisten foreslår, at der skal afsættes 35 mio. kr. til forslaget her.
Regeringen har afsat ekstra 500 mio. kr. dels til garanti for en pleje hjemsplads, dels til puljer til bedre hjemmehjælp, mere fleksibel hjemmehjælp, flere forsøgsordninger og fokus på kvalitet.
Jeg vil også lige kort nævne, hvad vi allerede har gjort, nemlig givet et permanent løft til ældreplejen på 500 mio. kr. årligt, frit valg af hjemmehjælp.
øget indflydelse på hjemmehjælp
, retskrav på hjemmehjælp, frit valg af plejebolig, ret til at tage ægtefælle med, flere ældreboliger – der er bygget over 14.000 nye – supplerende pensionsydelse, udvidelse af reglerne om helbredstillæg, forhøjelse af tilskud til høreapparat, influenzavaccination, forbedret ledsageordning, styrket indsats over for demente, fokus og udvikling på hospiceområdet, efterlevelsespension
Det er bare for at nævne nogle af de ting, som regeringen allerede har gjort noget ved, og vi vil fortsætte ad den linje.
Der er f.eks. omkring plejehjemsgarantien fremsat forslag, og frit valg af plejehjem kommer også fremover til at omfatte private og selvejende institutioner, og så kommer der yderligere indflydelse på hjemmehjælpsområdet; der bliver også der taget nogle initiativer.
Så rammerne er på plads, kan man sige.
Det, vi nu målrettet og fremadrettet gør, er at prøve at styrke indholdet, så vi får mere kvalitet på ældreområdet.
Det glæder jeg mig til at komme i gang med.
Samlet set kan vi ikke støtte Enhedslistens forslag, som det ligger, selv om vi er enige i mange af målene i forslaget.